DEĊIŻJONI TAL-KUMMISSJONI
tad-29 ta' Awwissu 2006
li jistabbilixxi l-ammonti li għandhom jiġu allokati lill-Istati Membri skont il-modulazzjoni msemmija fl-Artikolu 10 tar-Regolament tal-Kunsill (KE) Nru 1782/2003 għas-snin 2006-2012
(notifikata bid-dokument numru C(2006) 3839)
(2006/588/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KEE) Nru 2358/71 u (KE) Nru 2529/2001 (1), u b’mod partikolari l-ewwel subparagrafu tal-Artikolu 10(3) tiegħu,
Billi:
(1)
Id-Deċiżjoni tal-Kummissjoni 2006/410/KE (2) stabbiliet, b'mod partikulari, l-ammonti li jirriżultaw mill-applikazzjoni ta' tnaqqis fil-ħlasijiet diretti msemmija fl-Artikolu 10(2) tar-Regolament (KE) Nru 1782/2003 għas-snin 2006-2012, li huma mqiegħda għad-dispożizzjoni tal-Fond Agrikolu Ewropew għall-Iżvlupp Rurali (FAEŻR) għas-snin baġitarji 2007-2013.
(2)
L-ewwel subparagrafu tal-Artikolu 10(3) tar-Regolament (KE) Nru 1782/2003 jistabbilixxi l-kriterji għat-tqassim tal-ammont li jitnisslu mill-modulazzjoni msemmija fil-paragrafu 1 tal-istess Artikolu.
(3)
L-Artikolu 78 tar-Regolament tal-Kummissjoni (KE) Nru 796/2004 tal-21 ta' April 2004 li jippreskrivi regoli dettaljati għall-implimentazzjoni ta' konformità, modulazzjoni u amministrazzjoni integrata u sistema ta' kontroll kif hemm provvediment dwarhom fir-Regolament tal-Kunsill (KE) Nru 1782/2003 li jistabbilixi regoli komuni għal skemi ta' sostenn dirett taħt il-politika agrikola komuni u li jistabbilixxi ċerti skemi ta' sostenn għall-bdiewa (3), jistabbilixxi l-prinċipju tal-allokazzjoni għal dawn l-ammonti fost l-Istati Membri billi jintużaw il-kriterji stabbiliti fl-ewwel subparagrafu tal-Artikolu 10(3) tar-Regolament (KE) Nru 1782/2003.
(4)
Barra minn hekk, it-tieni subparagrafu tal-Artikolu 10(3) tar-Regolament (KE) Nru 1782/2003 jispeċifika li l-Istat Membru għandu jirċievi tal-anqas 80 % mill-ammonti ġġenerati mill-modulazzjoni fl-istess Stat Membri, filwaqt li l-Artikolu 10(4) tal-istess Regolament jipprovdi li dan il-perċentwal jista' jilħaq sa 90 % għall-Istati Membri bi produzzjoni importanti tas-segala matul il-perjodu 2000-2002.
(5)
Abbażi ta’ dawn il-kriterji, jeħtieġ li jiġu allokati għall-Istati Membri l-ammont li jitnisslu mill-modulazzjoni msemmija fl-Artikolu 10(1) tar-Regolament (KE) Nru 1782/2006 għas-snin 2006-2012, filwaqt li jitqies it-tnaqqis ipprovdut fil-paragrafu 2 tal-istess Artikolu.
(6)
(Il-miżuri provvduti f'dan ir-Regolament huma konformi mal-opinjoni tal-Kumitat ta' Ġestjoni għall-Ħlasijiet Diretti),
ADOTTAT DAN IR-REGOLAMENT:
Artikolu 1
Skont l-Artikolu 10 tar-Regolament (KE) Nru 1782/2003, għas-snin 2006-2012, l-ammonti li jitnisslu mill-modulazzjoni għandhom jiġu allokati lill-Istati Membri skont it-tabella li tidher fl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 29 ta' Awwissu 2006.